Nou caz Ciomu, la Buzău. Spitalul și medicul trebuie să-i plătească depăgubiri bărbatului mutilat
- Emma Cristescu
- 1 martie 2024, 10:20
Un bărbat din Buzău a rămas fără penis din cauza unei culpe medicale. Avocatul acestuia a declarat că medicii nu l-au băgat în seamă, chiar dacă a spus că are dureri mari.
Costică Maroleanu este bărbatul din Buzău care a rămas fără penis. din cauza unei culpe medicale. Acum, el trebuie să primească despăgubiri de 250.000 de euro, potrivit deciziei magistraților.
Curtea de Apel Ploieşti obligă, printr-o decizie definitivă, Spitalul Judeţean de Urgenţă Buzău, alături de mai mulţi medici, la plata sumei de 250.000 de euro, cu titlu de daune morale, unui pacient care a suferit o inflamaţie a organului sexual, ca urmare a unor manevre greşite de montare a unei sonde urinare, ulterior medicii de la o altă unitate spitalicească fiind nevoiţi să i-l amputeze pentru a-i salva viaţa.
Ce spune avocata lui Costică Maroleanu
Judecătoria Buzău stabilise cuantumul daunelor morale la 500.000 de euro, decizia fiind atacată cu apel de către părţile civile din dosar şi SJU Buzău. Cuantumul despăgubirilor este nesatisfăcător raportat la un alt caz similar pentru care instanţa a acordat despăgubiri de 500.000 de euro, a spus avocatul bărbatului.
"Soluţia, din punctul meu de vedere, este nedreaptă şi discriminatorie faţă de precedentul judiciar creat. În cazul "Ciomu" s-au acordat 500.000 de euro şi, mai mult decât atât, victima a suferit acel incident anesteziat. (...). Din păcate, în sistemul nostru de drept nu sunt reglementate anumite valori care să conducă la o justă despăgubire a persoanelor care sunt victimele unor astfel de situaţii, aşa cum se întâmplă în Franţa", a declarat, pentru Agerpres.ro, avocatul Cristina Moiseanu.
I-ar fi montat sonda urinară greșit
Avocata lui Costică Maroleanu a spus că medicii i-au montat sonta incorect și că nu l-au băgat în seamă, chiar dacă a reclamat tot timpul că are dureri mari. Aceasta a declarat că doctorii trebuiau să fie mai empatici.
"Ceea ce nu ne-am învăţat minte este să încercăm să mai lăsăm aceste motivări că sistemul este de vină, pentru că oamenii sunt în principal de vină şi trebuie să fim mai empatici indiferent de situaţie. Nimeni nu neagă importanţa medicului şi a muncii sale, nimeni nu pune la îndoială faptul că om fiind la rândul lui poate greşi, în schimb mai multă empatie nu poate strica nimănui.
A ajuns în situaţia aceasta datorită unei chestiuni banale, el a fost diagnosticat cu parafimoză. Parafimoza este rezultatul probabil al unei infecţii, o sondă urinară care a fost montată incorect, evacuată incorect, dar asta e mai puţin relevant. Pacientul putea să vină şi de acasă, problema e că nu i-au acordat niciun fel de atenţie, deşi el a reclamat tot timpul că există dureri", a subliniat Cristina Moiseanu.
Costică Maroleanu a rămas fără penis în 2014
Bărbatul a spus că procesul a fost unul greu şi stresant. El a declarat că nu vrea să comenteze decizia magistraților.
"Procesul a fost unul greu, stresant, ajunsesem la un moment dat îmi doresc să protestez public, dar asta este. Despre decizie nu ştiu ce să spun, corectă zic eu. Cu sănătatea nu sunt chiar extraordinar de bine, am diabet, sunt pe insulină de doi ani tot pe fondul stresului, din pricina supărărilor. Am 63 de ani împliniţi în toamnă. În 2014 s-a întâmplat, de Crăciun, şi în primăvară cred în 2015 s-a făcut plângerea penală. Au trecut aproape 10 ani", a declarat Costică Maroleanu.